32003R1472
L 211/10
JURNALUL OFÍCIAL AL UNIUNII EUROPENE
REGULAMENTUL (CE) NR. 1472/2003 AL COMISIEI
din 20 august 2003
de deschidere și de stabilire a modului de gestionare a unui contingent tarifar comunitar pentru sucul și mustul de struguri începând cu anul de comercializare 2003/2004
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), astfel cum a fost modificat ultima dată prin Regulamentul (CE) nr. 806/2003 (2), în special articolul 62 alineatul (1),
întrucât:
(1)
În conformitate cu acordul încheiat în cadrul negocierilor comerciale multilaterale ale Organizației Mondiale a Comerțului, Comunitatea s-a angajat să deschidă un contingent tarifar anual pentru importul a 14 000 tone de suc și must de struguri.
(2)
Regulamentul (CE) nr. 2012/96 al Comisiei de deschidere și de stabilire a modului de administrare a unui contingent tarifar comunitar pentru sucul și mustul de struguri începând cu anul de comercializare 1996/1997 (3), astfel cum a fost modificat ultima dată prin Regulamentul (CE) nr. 2499/97 (4), a stabilit modul de gestionare a acestui contingent pe baza eliberării licențelor de import.
(3)
Gestionarea acestui contingent ar trebui îmbunătățită în interesul eficienței și al simplificării administrative. Experiența în utilizarea sistemului de gestionare „primul venit, primul servit” a fost pozitivă în cazul altor contingente tarifare din sectorul vitivinicol. Contingentul tarifar pentru sucul și mustul de struguri ar trebui gestionat, prin urmare, în conformitate cu articolul 62 alineatul (2) litera (a) din Regulamentul (CE) nr. 1493/1999 și în temeiul articolelor 308a, 308b și 308c din Regulamentul (CE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (5), astfel cum a fost modificat ultima dată prin Regulamentul (CE) nr. 1335/2003 (6).
(4)
Beneficierea de contingentul tarifar se subordonează unei destinații specifice. Autoritățile vamale ar trebui să desfășoare controlul de conformitate cu dispozițiile privind destinația în conformitate cu dispozițiile Regulamentului (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (7), astfel cum a fost modificat ultima dată prin Regulamentul (CE) nr. 2700/2000 (8), și ale Regulamentului nr. 2454/93 în ceea ce privește mărfurile puse în liberă circulație la o rată a taxei redusă din considerente legate de destinație.
Având în vedere reducerea considerabilă a drepturilor vamale respective și riscul financiar aferent eventualei nerespectări a acestor dispoziții este necesar să devină obligatorie constituirea unei garanții pentru acoperirea acestui risc. În conformitate cu dispozițiile legislației vamale comunitare, autoritățile vamale cer o garanție unică pentru acoperirea riscului financiar legat de eventualele datorii vamale în legătură cu mărfurile respective.
(5)
Prin urmare, Regulamentul (CE) nr. 2012/96 ar trebui abrogat și înlocuit cu un nou regulament.
(6)
Măsurile prevăzute de prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
Deschiderea contingentului tarifar
(1) Un contingent tarifar pentru importul a 14 000 tone de suc și must de struguri din cadrul codurilor CN 2009 61 90, 2009 69 11, 2009 69 19, 2009 69 51 și 2009 69 90 (denumit în continuare „contingentul tarifar”) se deschide în fiecare an pentru perioada cuprinsă între 1 septembrie și 31 august a anului următor.
Contingentul tarifar are numărul 09.0067.
(2) Sucul și mustul de struguri de la alineatul (1) se utilizează pentru producerea de suc de struguri și/sau produse care nu aparțin sectorului vitivinicol, cum ar fi: băuturile nealcoolice, gemurile și sosurile.
Prelucrarea acestui suc și must de struguri trebuie efectuată în termen de șase luni de la punerea în liberă circulație a produselor respective.
Articolul 2
Gestionarea contingentului tarifar
Contingentul tarifar se gestionează pe baza principiului „primul venit, primul servit”, în conformitate cu articolele 308a, 308b și 308c din Regulamentul (CEE) nr. 2454/93.
Articolul 3
Drepturi vamale
Drepturi vamale aplicabile în cadrul contingentului tarifar sunt drepturile ad valorem indicate pentru fiecare cod NC și, în ceea ce privește produsele din cadrul codului NC 2009 69 11, drepturile specifice exprimate în euro/kg prevăzute în Tariful Vamal Comun al Comunităților Europene.
Articolul 4
Controlul destinației
Pentru a putea beneficia de contingentul tarifar, mărfurile respective rămân sub supraveghere vamală în conformitate cu articolul 82 din Regulamentul (CEE) nr. 2913/92 și cu articolele 291-300 din Regulamentul (CEE) nr. 2454/93.
Prin derogare de la articolul 293 alineatul (1) litera (e) din Regulamentul (CEE) nr. 2454/93, constituirea unei garanții este obligatorie. Aceasta acoperă diferența de taxă dintre rata taxelor erga omnes ale țării terțe și rata taxelor din cadrul contingentului tarifar, în conformitate cu articolul 3 din prezentul regulament.
Articolul 5
Abrogare
Regulamentul (CE) nr. 2012/96 se abrogă.
Articolul 6
Intrare în vigoare
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 septembrie 2003.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 august 2003.